Un tânăr din Năsăud, care zilele trecute a furat obiecte electronice și bani din două imobile și un autoturism, a fost reținut de polițiști și ulterior plasat de către procurori sub control judiciar. Prejudiciul se cifrează la peste 4.000 de lei.
Potrivit IPJ Bistrița-Năsăud, în urma cercetărilor efectuate într-un dosar penal în care se efectuează cercetări pentru furt calificat, polițiștii Biroului de Investigații Criminale au dispus reținerea pentru 24 de ore a unui tânăr de 24 de ani din Năsăud, bănuit de comiterea faptei.
"Din investigațiile efectuate a reieșit faptul că, în perioada 2 februarie-7 martie, acesta ar fi sustras din 2 imobile și un autoturism, obiecte electronice și diverse sume de bani. Prejudiciul cauzat celor trei persoane vătămate este de aproximativ 4.300 de lei.
În cursul zilei de ieri, 14 martie, acesta a fost prezentat procurorului de caz din cadrul Parchetului de pe lângă Judecătoria Bistriţa care a dispus măsura controlului judiciar pentru o perioadă de 60 de zile", a transmis IPJ Bistrița-Năsăud.
Cercetările în acest caz sunt continuate de către polițiștii de la investigații criminale din cadrul Poliției Municipiului Bistrița, sub supravegherea Parchetului de pe lângă Judecătoria Bistrița, în vederea documentării întregii activităţi infracţionale.